Gy. Bárdos, poslanec: (2007-06-20):
Národná rada Slovenskej republiky vyslovila súhlas s Európskym dohovorom o ochrane audiovizuálneho dedičstva a Protokolom o ochrane televíznej produkcie k Európskemu dohovoru. K tomuto dohovoru dnes prerokovávame všeobecne záväzný právny predpis vo forme tohto zákona. Dovoľte mi, aby som vystúpil v mene národnostných menšín, najmä tých, ktoré nemajú inú možnosť, ako prostredníctvom audiovizuálneho diela šíreného vysielaním utvrdzovať, vyučovať materinský jazyk v spisovnej, kodifikovanej podobe. Tieto menšiny sa v tejto situácii ocitli z rôznych dôvodov, napr. z dôvodu komplikovaného vnútorného vývoja, napr. rusínskej menšiny, alebo z dôvodu dlhodobého popierania etnicity a možnosti etnokultúrneho rozvoja v prípade Rómov. No tak či onak je pre všestranný osobnostný a intelektuálny rozvoj každého dieťaťa neodmysliteľné to, aby sme mu ponúkli vzdelanie, informácie, vedomosti v materinskom jazyku. Dovoľte mi citovať Ľudovíta Štúra: „Reč materinská je najlepšia, najspôsobenejšia k vyučovaniu, bo v tejto nielen myslieť, ale aj cítiť sme naučení a k dobrému vyučovaniu a vzdelávaniu aj toto je potrebné.“ Toľko citát od Ľudovíta Štúra. Navrhujem teda na zachovanie európskeho ducha v celom zákone dôsledne, v každej jeho časti, osobitné ustanovenie o jazykovej úprave v súvislosti s dielami šírenými vysielaním v § 17 ods. 5. Dovoľte mi uviesť ešte krátke citáty. „Štáty, ktoré sú zmluvnou stranou dohovoru, uznávajú dôležitú funkciu hromadných oznamovacích prostriedkov a zabezpečujú dieťaťu prístup k informáciám a materiálom z rôznych národných a medzinárodných zdrojov, najmä takým, ktoré sú zamerané na rozvoj sociálneho, duchovného a mravného blaha dieťaťa a tiež jeho telesného a duševného zdravia. Za tým účelom štáty, ktoré sú zmluvnou stranou dohovoru, povzbudzujú hromadné oznamovacie prostriedky k tomu, aby brali osobitný dohľad na jazykové potreby detí patriacich k menšinovej skupine alebo k domorodému obyvateľstvu.“ Je to z čl. 17 ods. 4 Dohovoru o právach dieťaťa, ktorý sme prijali a ktorý nadobudol platnosť v roku 1991. A ešte jeden citát mi dovoľte uviesť, z odporúčania Výboru ministrov Rady Európy o uplatňovaní Európskej charty regionálnych alebo menšinových jazykov na Slovensku: „zlepšiť možnosti vysielania a tlačových médií vo všetkých regionálnych alebo menšinových jazykoch“. To bol citát z odporúčania Výboru ministrov Rady Európy. Opierajúc sa o tieto citáty o slobode a o práve jednotlivcov, o právach dieťaťa, ako aj o odporúčanie k uplatňovaniu charty apelujem na vás ako na občanov slobodných, hrdých Európanov, aby ste potvrdili svojím hlasovaním rovnoprávnosť všetkých detí bez ohľadu na ich národnú príslušnosť. Obdobne žiadam výnimku pre audiovizuálne dielo šírené vysielaním a určené na výučbu cudzích jazykov. Veď ak budeme prekladať, vysielať dabingom alebo titulkovať audiovizuálne diela vyrobené na výučbu cudzích jazykov, pomyslím si, že sme si zmýlili smer a cieľovú stanicu, lebo táto cesta určite nevedie do Európy. Dovoľte mi, aby som predložil pozmeňujúci návrh k vládnemu návrhu zákona o podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon). Je to tlač 231. Predkladám spolu s kolegyňou Ágnes Biró nasledujúci pozmeňujúci návrh: Po prvé. V čl. I § 17 ods. 5 bodka na konci vety sa nahradzuje čiarkou a vkladá sa text, ktorý znie: „na audiovizuálne dielo určené maloletým do 12 rokov patriacim k národnostným menšinám a audiovizuálne dielo určené na výchovno-vzdelávacie účely maloletých do 12 rokov“. Odôvodnenie. Ide o uplatnenie práv dieťaťa v zmysle Dohovoru č. 104/1991 Zb. a o uplatnenie práv detí národnostných menšín v zmysle čl. 34 Ústavy Slovenskej republiky, najmä práva dieťaťa na osvojenie materinského jazyka, práva na vzdelanie, práva na informácie, práva na osvojenie národnostnej kultúry ako súčasti kultúrneho dedičstva Slovenska. Súčasne ide o umožnenie použitia audiovizuálneho diela vo výchovno-vzdelávacom procese, najmä na výučbu cudzích jazykov. Poznámka pod čiarou k odkazu x znie: „x) § 5 ods. 2 zákona č. 270/1995 Z. z.“ Ostatné odkazy sa vzostupne prečíslujú. Po druhé. Vkladá sa nový čl. VII, ktorý znie: „Zákon č. 270/1995 Z. z. o štátnom jazyku Slovenskej republiky v znení neskorších zmien a predpisov sa mení takto: „V § 5 ods. 2 sa za slovo „jazyka“ vkladá čiarka a slová „ak osobitný predpis neustanoví inak“.“.“ Pôvodný čl. VII sa prečísluje na čl. VIII. Poznámka pod čiarou k odkazu 10a znie: „10a) Napr. § 17 ods. 5 zákona o podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov.“ Ostatné odkazy sa vzostupne prečíslujú. Ďakujem pekne.